मुकाबले में 5 गोल दागे, लीपजिग को 7-0 से हराकर मैनचेस्टर सिटी चैंपियंस लीग के क्वार्टर फाइनल में
UEFA Champions League 2023 - Manchester City Vs Rb Leipzig. मौजूदा सीजन में टीम के लिए कमाल करने वाले एर्लिंग हालैंड के 5 गोल की मदद से मंगलवार को मैनचेस्टर सिटी ने लीपजिग को 7-0 से हराकर UEFA चैंपियंस लीग के क्वार्टर फाइनल में अपनी जगह पक्की कर ली।
मौजूदा सीजन में टीम के लिए कमाल करने वाले एर्लिंग हालैंड के 5 गोल की मदद से मंगलवार को मैनचेस्टर सिटी ने लीपजिग को 7-0 से हराकर UEFA चैंपियंस लीग के क्वार्टर फाइनल में अपनी जगह पक्की कर ली। वहीं लीग का दूसरा मुकाबला इंटर मिलान और पोर्तो के बीच 1-1 से ड्रॉ पर खत्म हुआ। इस तरह राउंड ऑफ-16 के दोनों लेग के मुकाबलों के एग्रीगेट के आधार पर सिटी और मिलान अंतिम-8 में पहुंच गई। इस मुकाबले के हीरो हालैंड रहे जिन्होंने 5 गोल दागे। हालैंड ने और भी कई रिकॉर्ड बनाए। हालैंड के ऐसे ही कुछ रिकॉर्ड्स को इस खबर में हम जानेंगे...
चैंपियंस लीग में सबसे कम उम्र में 30 गोल करने वाले खिलाड़ी
हालैंड 30 गोल के आंकड़े तक सबसे कम उम्र में पहुंचने वाले खिलाड़ी भी बन गए हैं। उन्होंने 22 साल 236 दिन की उम्र में यह कारनामा किया। पिछला रिकॉर्ड किलियन एम्बापे के नाम था, जिन्होंने 22 साल 352 दिन की उम्र में यह आंकड़ा छुआ था।
सबसे कम मुकाबलो में 30 गोल के आंकड़े को छूने वाले पहले खिलाड़ी
यूरोपीय फुटबॉल की इस शीर्ष प्रतियोगिता के इस मुकाबले में हालैंड ने एक और रिकॉर्ड अपने नाम किया। वह चैंपियंस लीग में सबसे कम मैचों में सबसे जल्दी 30 गोल के आंकड़े को छूने वाले खिलाड़ी बने। उन्होंने महज 25वें मुकाबले में यह उपलब्धि हासिल की।
मेसी और एड्रियानो के रिकॉर्ड की बराबरी 
हालैंड ने चैंपियंस लीग के किसी एक मुकाबले में 5 गोल करने के मामले में लियोनल मेसी और लुईज एड्रियानो के रिकॉर्ड की बराबरी की। इससे पहले लियोनल मेसी और लुईज एड्रियानो ही चैंपियंस लीग के किसी एक मुकाबले में पांच गोल कर पाए थे।
इन 6 टीमों ने अंतिम-8 के लिए बुक की बर्थ
चैंपियंस लीग के राउंड ऑफ-16 के सेकंड लेग के मुकाबलों के बाद क्वार्टर फाइनल के लिए 6 टीमों ने अपनी जगह पक्की की कर ली है, वहीं 2 टीमों की जगह अभी बाकी है। बायर्न म्यूनिख, चेल्सी, एसी मिलान, बेनेफिका, मैनचेस्टर सिटी और इंटर मिलान ने अंतिम-8 में जगह बना ली है। पेरिस सेंट जर्मेन, टोटेनहम हॉटस्पर और डार्टमंड जैसी बड़ी टीमें लीग से बाहर हो गई हैं।